
A traktográfiás magszegmentáció szerepe a DBS műtétek tervezésében

Bevezetés
A mély agyi stimulációs műtétek (Deep Brain Stimulation = DBS) száma napjainkra jelentősen emelkedett, annak ellenére, hogy egy relatíve új eljárásról van szó. A technika rohamos fejlődésével lehetővé vált a Parkinson kór, essentialis tremor vagy akár a dystonia tüneteinek műtéti kezelése.
Célkitűzés
Kutatásunk során olyan páciensek adatait vizsgáltuk meg akik mindegyike essentialis tremorral rendelkezik és DBS műtéten esett át. Ezen tanulmány célja azt felmérni, hogy az említett műtétek tervezésekor a traktográfiával történő magszegmentálás segít-e a stimulálandó célpont pontosabb megítélésében, és ha igen, milyen mértékben.
Anyag és módszertan
A műtétek tervezésekor a pre-operatios CT felvételeken a szakirodalom által előírt Anterior Commissura – Posterior Commissura (ACPC) között húzott képzeletbeli vonalon található referenciapontot vettük alapul, majd magszegmentációval pontosítottuk a célpontot, ezt követően pedig a műtét során egy öt elektródás rendszert (Centralis, Anterior, Posterior, Medialis, Lateralis) alkalmaztunk. Kutatásomhoz a pre- és post-operatios felvételeken számítógépes szoftvert alkalmaztunk, mely segítségével le tudtuk mérni az eredeti célpont, a traktográfiás célpont és a behelyezett elektróda végleges pozíciója közötti esetleges különbségeket és ezekből egy adathalmazt készítettünk.
Eredmények és diszkusszió
Az adatokat összehasonlítva azt tapasztaltuk, hogy a standard irodalmi értékkel számolt ponthoz képest egyéni eltérések adódhatnak, melyek tendenciózusan posterior irányba tolódnak, de a magszegmentáció és az öt elektródás rendszer segítségével ezen differenciák áthidalhatóak. Tehát a magszegmentáció indokolt eljárás a DBS műtétek tervezésekor, mivel nagyobb biztonsággal található meg a kívánt célpont műtét során, de nem elengedhetetlen.



